Véa bwann begriego bé mbé,
bevɔ́ɔ́ benziŋ béye ébá bé ngá bét fe ó fét á mfá ákaŋ.
Éde ébá béte bé ngá ke koan ya Felipe,
éñí a mbé mot ye é Betsaida ye á Galilea,
bé ŋga dzaa ñí ná,
“Á ndzwée,
bía kómo yén Yesus.”
Ané Felipe ñí a ngá ke dɔ ádzó Andrés,
éde Andrés bá Felipe bá bé ngá ke fe dɔ ádzó Yesus.
Ané Yesus a ngá yalan ya bɔ́ ná,
Áwola é kwíñ yaá,
ná é Mwán Mot á ñɔŋ dúmá.
Bébélá ya bébélá ma dzó mína ná,
ngé nsɔ́ trigo wăá ku ó sí,
ó wéñ fe,
éwɔ etámm ó ne.
Ve ngé ó wéñ,
wá wúm abwiññ bibumá.
Éñí aa dziŋ éniŋ dzeñ,
aa ye dɔ dzímle;
ve éñí ñí aa víni éniŋ dzeñ é sí ñí,
aa ye dɔ baale á mfá éniŋ é ne mbéámbéá.
Ngé mot enziŋ a séan ya ma,
á beegé ma;
é vóm mé ne,
ó véa fe é mot ñí aa séan ya ma ñí aa ye tɔbɔ.
Ngé mot enziŋ aa séan ya ma,
Tará aa ye ñí vé esémm.
Éndagá,
ma wórán abé á nsísim wɔm été.
Éde me dzó á yá,
ye ná,
‘Á Tará,
korogé ma ébe áwola dí été’?
Ve dzam te édɔ,
ma me sɔ́ yaá ya dɔ ébe áwola dí.
Á Tará,
vá éyola dwe dúmá!
Ané kíŋŋ e ngá sɔ́ á dzóp été ná,
“Me vé yaá dɔ dúmá,
ma ye fe dɔ bera vé dúmá.”
Ya dzam te édɔ nkuna bot ó mbé ó téle ó véa,
weé wók fe dɔ ó ngá dzó ná,
“A tɔɔ́ eduŋŋ ndzaláŋ;”
ébá bevɔ́ɔ́ bá ná,
“Angel enziŋ éñe a mvá kɔ́bɔ ya ñí.”
Éde Yesus ñí a ngá yalan ná,
“Se ákála dam édɔ kíŋŋ te eé bɔ,
ve fáve ákála denan.
Éndagá,
nkíkgán misaŋ ye éniŋ dzí ó ntɔɔ́;
éndagá,
ntébosú ye éniŋ dzí bá ye ñí wea átán.
Édɔ ná,
niané ma ma ye tɔbɔ mbélánn óyóp ébe é sí ñí été,
ma ye dulu bot bése ébe mámyen.”
(A ngá dzó dzam te eé lére nzá ámvála awú á mbé ná á nkún wú.)
Éde nkuna bot ó ngá yalan ya ñí ná,
“Bí wók yaá á nkɔɔ́ métsiŋŋ été ná Kristo aa ye tɔbɔ kɔ́mm ya kɔ́mm.
Éde,
o ne dzó á yá ná,
‘É Mwán Mot aa yian tɔbɔ mbélánn óyóp?’
Nzá ki ñí a ne é Mwán Mot te?”
Ané Yesus a ngá dzó bɔ́ ná,
“É ngén oyomm tám ná eyéá é ne ébe mína.
Wulugán éyɔŋ míní belé eyéá,
á mfá ye ná dzíbi é nza mína biñ.
Éñí ñí aa wulu fe ó dzíbi ósí,
ăá yem é vóm aa ke.
É tám míní ngén míní belé eyéá,
bwíniŋán eyéá te á mfá ye ná míní bɔ bwán béye éyéá.”
Mbwínánn ya nlém aleét
Niané Yesus a ngá mana kɔ́bɔ mam méte,
éde a ngá kólo,
a sɔbɔ énzénzaŋ deba.